CELEX: 32016D1898
Language: da
Date: 2016-10-26 00:00:00
Title: Kommissionens gennemførelsesafgørelse (EU) 2016/1898 af 26. oktober 2016 om ændring af gennemførelsesafgørelse 2013/764/EU om dyresundhedsmæssige foranstaltninger til bekæmpelse af klassisk svinepest i visse medlemsstater (meddelt under nummer C(2016) 6710) (EØS-relevant tekst)

28.10.2016   
               
               
                  DA
               
               
                  Den Europæiske Unions Tidende
               
               
                  L 293/39
               
            KOMMISSIONENS GENNEMFØRELSESAFGØRELSE (EU) 2016/1898
      af 26. oktober 2016
      om ændring af gennemførelsesafgørelse 2013/764/EU om dyresundhedsmæssige foranstaltninger til bekæmpelse af klassisk svinepest i visse medlemsstater
      
         
            (meddelt under nummer C(2016) 6710)
         
      
      (EØS-relevant tekst)
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (1), særlig artikel 9, stk. 4,
      under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (2), særlig artikel 10, stk. 4, og
      ud fra følgende betragtninger:
      
                  (1)
               
               
                  Ved Kommissionens gennemførelsesafgørelse 2013/764/EU (3) er der fastsat dyresundhedsmæssige foranstaltninger til bekæmpelse af klassisk svinepest i de medlemsstater og områder af medlemsstater, der er opført i bilaget hertil. Disse foranstaltninger omfatter forbud mod forsendelse af levende svin, ornesæd, æg og embryoner fra svin, svinekød samt tilberedt kød og kødprodukter, der består af eller indeholder svinekød fra visse områder af de berørte medlemsstater.
               
            
                  (2)
               
               
                  Udviklingen i den nuværende epidemiologiske situation i Unionen for så vidt angår klassisk svinepest bør indgå i vurderingen af den risiko, der udgøres af den dyresundhedsmæssige situation for så vidt angår denne sygdom. Der bør gives mulighed for visse undtagelser vedrørende forsendelse af levende svin, fersk svinekød og visse former for tilberedt kød fra områder, der er opført i bilaget til gennemførelsesafgørelse 2013/764/EU. De dyresundhedsmæssige krav, der finder anvendelse, hvis sådanne undtagelser indrømmes, bør ligeledes fastsættes i nævnte gennemførelsesafgørelse.
               
            
                  (3)
               
               
                  I henhold til Rådets direktiv 64/432/EØF (4) skal flytninger af levende dyr ledsages af sundhedscertifikater. Når der gøres brug af undtagelser vedrørende forbuddet mod forsendelse af levende svin fra de områder, der er opført i bilaget til gennemførelsesafgørelse 2013/764/EU, for så vidt angår levende svin bestemt for handel inden for Unionen, bør disse sundhedscertifikater indeholde en henvisning til den nævnte gennemførelsesafgørelse, således at det sikres, at de relevante certifikater indeholder tilstrækkelige og nøjagtige sundhedsoplysninger.
               
            
                  (4)
               
               
                  Ved artikel 6 i Rådets direktiv 2001/89/EF (5) anerkendes eksistensen af bedrifter, der består af forskellige produktionsenheder, og der gives mulighed for anvendelse af undtagelser i forbindelse med forskellige risikoniveauer, der kan anerkendes af den kompetente myndighed. Dette bør være afspejlet i de undtagelser, som der gives mulighed for i artikel 4, litra a), i gennemførelsesafgørelse 2013/764/EU.
               
            
                  (5)
               
               
                  Bilaget til Kommissionens beslutning 2002/106/EF (6) indeholder en beskrivelse af den serologiske overvågning og af prøvetagningsmetoderne samt nærmere oplysninger om de foreskrevne test. Hvis der skal gives mulighed for undtagelser fra kravene i gennemførelsesafgørelse 2013/764/EU i samme gennemførelsesafgørelse, bør der henvises til de relevante dele af bilaget til beslutning 2002/106/EF.
               
            
                  (6)
               
               
                  Gennemførelsesafgørelse 2013/764/EU bør derfor ændres.
               
            
                  (7)
               
               
                  Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
               
            VEDTAGET DENNE AFGØRELSE:
      Artikel 1
      I gennemførelsesafgørelse 2013/764/EU foretages følgende ændringer:
      
                  1)
               
               
                  Følgende artikel 2a indsættes:
                  »Artikel 2a
                  Undtagelse vedrørende forsendelse af levende svin til andre medlemsstater i visse tilfælde
                  1.   Uanset artikel 2, stk. 1, kan de berørte medlemsstater tillade forsendelse af levende svin fra bedrifter i de i bilaget angivne områder til andre medlemsstater, forudsat at situationen med hensyn til klassisk svinepest i de i bilaget angivne områder generelt er positiv, og de pågældende svin har været holdt på bedrifter, hvis:
                  
                              —
                           
                           
                              der ikke er registreret dokumentation for klassisk svinepest i de foregående 12 måneder på den pågældende bedrift, og bedriften ligger uden for en beskyttelseszone eller en overvågningszone oprettet i henhold til direktiv 2001/89/EF
                           
                        
                              —
                           
                           
                              svinene i mindst 90 dage eller siden fødslen har været holdt på den pågældende bedrift, og der ikke er indsat levende svin på bedriften i de sidste 30 dage forud for afsendelsen
                           
                        
                              —
                           
                           
                              bedriften gennemfører en biosikkerhedsplan, der er godkendt af den kompetente myndighed
                           
                        
                              —
                           
                           
                              den kompetente myndighed regelmæssigt og mindst hver fjerde måned har aflagt kontrolbesøg på bedriften, som
                              
                                          i)
                                       
                                       
                                          er gennemført i overensstemmelse med retningslinjerne i kapitel III i bilaget til Kommissionens beslutning 2002/106/EF (*)
                                          
                                       
                                    
                                          ii)
                                       
                                       
                                          har omfattet en klinisk undersøgelse i overensstemmelse med de kontrol- og prøvetagningsprocedurer, der er fastlagt i kapitel IV, afsnit A, i bilaget til beslutning 2002/106/EF
                                       
                                    
                                          iii)
                                       
                                       
                                          har omfattet kontrol af, at de i artikel 15, stk. 2, litra b), andet samt fjerde til syvende led, i direktiv 2001/89/EF omhandlede foranstaltninger er gennemført, og hvis
                                       
                                    
                        
                              —
                           
                           
                              bedriften er omfattet af en plan for overvågning af klassisk svinepest, som den kompetente myndighed gennemfører i overensstemmelse med de prøvetagningsprocedurer, der er fastlagt i kapitel IV, afsnit F, punkt 2, i bilaget til beslutning 2002/106/EF, og der er foretaget laboratorieundersøgelser med negative resultater inden for en måned forud for flytningen.
                           
                        2.   For levende svin, der opfylder kravene i stk. 1, skal følgende supplerende ordlyd tilføjes til det tilsvarende sundhedscertifikat for svin omhandlet i artikel 5, stk. 1, i Rådets direktiv 64/432/EØF (**):
                  
                     »Svin i overensstemmelse med artikel 2a i Kommissionens gennemførelsesafgørelse 2013/764/EU«.
                  
                  
                     (*)  Kommissionens beslutning 2002/106/EF af 1. februar 2002 om godkendelse af en diagnostisk manual med beskrivelse af diagnosticeringsprocedurer, prøvetagningsmetoder og kriterier for evaluering af laboratorieprøver til bekræftelse af klassisk svinepest (EFT L 39 af 9.2.2002, s. 71)."
						
                  
                     (**)  Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (EFT 121 af 29.7.1964, s. 1977/64).«"
						
               
            
                  2)
               
               
                  I artikel 4 foretages følgende ændringer:
                  
                              a)
                           
                           
                              Litra a), andet led, affattes således:
                              
                                          »—
                                       
                                       
                                          svinene i mindst 90 dage eller siden fødslen har været holdt på den pågældende bedrift, og der ikke er indsat levende svin på bedriften eller i den særskilte produktionsenhed i de sidste 30 dage forud for afsendelsen til slagteriet; dette gælder kun for særskilte produktionsenheder, hvor embedsdyrlægen bekræfter, at disse produktionsenheders struktur, størrelse og indbyrdes afstand, og den virksomhed, der foregår der, er af en sådan art, at produktionsenhederne med hensyn til opstaldning, pasning og fodring er klart adskilt fra de øvrige, således at virusset ikke kan spredes fra den ene produktionsenhed til den anden«.
                                       
                                    
                        
                              b)
                           
                           
                              Litra a), fjerde led, nr. iii), affattes således:
                              
                                          »iii)
                                       
                                       
                                          har opfyldt mindst en af følgende betingelser:
                                          
                                                      1)
                                                   
                                                   
                                                      har omfattet kontrol af, at de i artikel 15, stk. 2, litra b), andet samt fjerde til syvende led, i direktiv 2001/89/EF omhandlede foranstaltninger er gennemført, eller
                                                   
                                                
                                                      2)
                                                   
                                                   
                                                      vildtlevende svin er i en radius af 40 km omkring bedriften regelmæssigt og mindst hver fjerde måned blevet overvåget med negative resultater i henhold til kapitel IV, del H, i bilaget til beslutning 2002/106/EF, og alle slagtede svin i sendingen er blevet undersøgt med negative resultater for klassisk svinepest i overensstemmelse med de diagnosticeringsprocedurer, der er fastsat i kapitel VI, del C, i bilaget til beslutning 2002/106/EF«.
                                                   
                                                
                                    
                        
                              c)
                           
                           
                              I litra a) tilføjes følgende syvende led:
                              
                                          »—
                                       
                                       
                                          svinekød, tilberedt kød og kødprodukter fra svinebedrifter, der opfylder kravene i dette litra, ledsages af det relevante sundhedscertifikat til brug ved samhandel inden for Unionen, jf. Kommissionens forordning (EF) nr. 599/2004 (***), idet certifikatets del II skal indeholde følgende påtegning:
                                          »Dette produkt er i overensstemmelse med Kommissionens gennemførelsesafgørelse 2013/764/EU af 13. december 2013 om dyresundhedsmæssige foranstaltninger til bekæmpelse af klassisk svinepest i visse medlemsstater.«
                                       
                                    
                                 (***)  Kommissionens forordning (EF) nr. 599/2004 af 30. marts 2004 om en model for certifikat og erklæring om kontrol i forbindelse med samhandel inden for Fællesskabet med dyr og animalske produkter (EUT L 94 af 31.3.2004, s. 44).«"
						
                           
                        
                              d)
                           
                           
                              Litra b), tredje led, affattes således:
                              
                                          »—
                                       
                                       
                                          ledsages af det relevante sundhedscertifikat til brug ved samhandel inden for Unionen, jf. forordning (EF) nr. 599/2004, idet certifikatets del II skal indeholde følgende påtegning:
                                          »Dette produkt er i overensstemmelse med Kommissionens gennemførelsesafgørelse 2013/764/EU af 13. december 2013 om dyresundhedsmæssige foranstaltninger til bekæmpelse af klassisk svinepest i visse medlemsstater.««
                                       
                                    
                        
            
                  3)
               
               
                  I artikel 10 ændres »den 31. december 2017« til »den 31. december 2019«.
               
            Artikel 2
      Denne afgørelse er rettet til medlemsstaterne.
      
         Udfærdiget i Bruxelles, den 26. oktober 2016.
         
            
               På Kommissionens vegne
            
            Vytenis ANDRIUKAITIS
            
               Medlem af Kommissionen
            
         
      
      
         (1)  EFT L 395 af 30.12.1989, s. 13.
      
         (2)  EFT L 224 af 18.8.1990, s. 29.
      
         (3)  Kommissionens gennemførelsesafgørelse 2013/764/EU af 13. december 2013 om dyresundhedsmæssige foranstaltninger til bekæmpelse af klassisk svinepest i visse medlemsstater (EUT L 338 af 17.12.2013, s. 102).
      
         (4)  Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (EFT 121 af 29.7.1964, s. 1977/64).
      
         (5)  Rådets direktiv 2001/89/EF af 23. oktober 2001 om EF-foranstaltninger til bekæmpelse af klassisk svinepest (EFT L 316 af 1.12.2001, s. 5).
      
         (6)  Kommissionens beslutning 2002/106/EF af 1. februar 2002 om godkendelse af en diagnostisk manual med beskrivelse af diagnosticeringsprocedurer, prøvetagningsmetoder og kriterier for evaluering af laboratorieprøver til bekræftelse af klassisk svinepest (EFT L 39 af 9.2.2002, s. 71).